遣興效樂天
作者：文同
朝代：宋

paragraphs: 君莫學楊虞卿奉李宗閔，宗閔權勢豈能久。
君莫學劉栖楚附李逢吉，逢吉祿位寧長守。
雖然一時身暫好，其奈千古名常醜。
丈夫讀書要知道，所信不篤被其誘。
大張富貴作羅網，愚者紛紛以身就。
左纏右繞不可脫，誅竄還當逐其後。
君不見虞卿須遇李固言，君不見栖楚終遭韋處厚。
一朝摧折靈氣盡，龍如蛇兮虎如狗。
勸君聖賢術內好潛心，勸君邪佞黨中休入手。
豈不知潞州處士田佐時，喚與美官嫌不受。